Στάδιο Αντώνης Παπαδόπουλος

Το γήπεδο **Αντώνης Παπαδόπουλος** βρίσκεται στη Λάρνακα. Το γήπεδο είναι η προσωρινή έδρα της Ανόρθωσις Αμμοχώστου και πήρε το όνομά του από τον ήρωα Εθνικοαπελευθερωτικού αγώνα 1955-59 και προ αλλά και μετέπειτα στελέχους του Σωματείου, Αντώνη Παπαδόπουλο.

Η ονομασία του νέου σταδίου της ομάδας ανακοινώθηκε στις 7 Νοεμβρίου 1982. Το στάδιο δημιουργήθηκε αρχικά το 1983 ως προπονητικός χώρος των ομάδων της Ανόρθωσης. Αρχές του 1986 αποφασίστηκε όπως μετατραπεί σε ποδοσφαιρικό στάδιο. Στις 25 Σεπτεμβρίου 1986 το στάδιο ολοκληρώθηκε. Η αρχική χωρητικότητα του ήταν 2500 θεατές. Το στάδιο εγκαινιάστηκε στις 12 Οκτωβρίου 1986 όταν στα πλαίσια της δεύτερης αγωνιστικής του πρωταθλήματος Α΄ κατηγορίας 1986-87 η Ανόρθωση αντιμετώπισε τον Ερμή Αραδίππου. Νικήτρια η γηπεδούχος ομάδα με 5-0.

Το στάδιο κατασκευάστηκε με χορηγία του κράτους μέσω του Κυπριακού Οργανισμού Αθλητισμού (ΚΟΑ). Στο χώρο του σταδίου έχει ανεγερθεί και το οίκημα του σωματείου της Ανόρθωσης. Έχει τον μεγαλύτερο αγωνιστικό χώρο από όλα τα στάδια της Κύπρου (105x70 μέτρα).

Τα εγκαίνια του σταδίου έγιναν στις 26 Ιανουαρίου 1991 και εντάχθηκαν στο πλαίσιο των εορτασμών για τη συμπλήρωση 80 χρόνων ιστορίας.

Η 28η Ιανουαρίου 1998 αποτελεί μια ημερομηνία-σταθμό για το «Αντώνης Παπαδόπουλος». Η αρχική χωρητικότητα του γηπέδου ήταν περίπου 6.000 θέσεις, αλλά αυξήθηκε  σταδιακά σε 9.230. Μετά την μια μεγάλη ανακαίνιση το 1997, η χωρητικότητα αυξήθηκε σε 9.230 (Πλήρες με καρέκλες).

Η διετία 1997-98 ήταν για το στάδιο «Αντώνης Παπαδόπουλος» η περίοδος μετάλλαξης. Το γήπεδο της «Κυρίας» μεταμορφώθηκε σε ένα στολίδι. Η διοίκηση πρωτοπόρησε με την ομολογουμένως τολμηρή απόφαση να αφαιρέσει όλα τα κιγκλιδώματα του γηπέδου τα οποία διαχώριζαν τους φιλάθλους από τον αγωνιστικό χώρο, μετατρέποντάς το σε καθαρά ποδοσφαιρικό γήπεδο .

Το 2005 Η ανατολική μεριά του γηπέδου ονομάστηκε 'Quality Stand' μετά από μια μεγάλη χορηγία στο γήπεδο. Η Quality Stand Είναι διώροφη και περιέχει όλα τα VIP Boxes.

Το 2006 το γήπεδο πέρασε από άλλη ανακαίνιση, συμπεριλαμβανομένης της οικοδόμησης των VIP Boxes στο άνω τμήμα της ανατολικής κερκίδας την δημιουργία του περιπτέρου της δυτικής κερκίδας, καθώς και η έναρξη της αυτόματης έκδοσης εισιτηρίων και του σύστημα εισόδου, ​​η αντικατάσταση του φράχτη στο μπροστά μέρος με μέταλλο σαφή plexiglass για λόγους ασφαλείας και για μεγαλύτερο τομέα επιτήρησης. Επίσης, προσφέρονται κάποιες άλλες εγκαταστάσεις στη δυτική κερκίδα όπως οι νέες τουαλέτες, μπαρ, κατάστημα αναμνηστικών κλπ. Μετά από νέες εργασίες για το γήπεδο, το 2008, η χωρητικότητα έχει αυξήθηκε σε 10.230 .

Η Ανόρθωση και ο άλλος Σύλλογος της Αμμοχώστου η Νέα Σαλαμίνα, χρησιμοποιούσαν ως έδρα μέχρι το 1974 το Στάδιο ΓΣΕ στην Αμμόχωστο. Μετά την προσφυγιά η Ανόρθωση έπαιξε σε πολλά στάδια όπως το Δασάκι της Άχνας στο παλιό ΓΣΖ στην Λάρνακα και στο Τσείριο Στάδιο στην Λεμεσό

Το γήπεδο εγκρίθηκε από την ΟΥΕΦΑ για χρήση στους Ευρωπαϊκούς Αγώνες. Έχει φιλοξενήσει μερικούς αγώνες της εθνικής ομάδας ποδοσφαίρου της Κύπρου. Σε αυτό το στάδιο, η εθνική ομάδα της Κύπρου πέτυχε τη μεγαλύτερη επιτυχία εναντίον της Ισπανίας με σκορ 3-2 στα προκριματικά του Euro 2000 στις 5 Σεπτεμβρίου 1998. Στις 16 Μαΐου 1992, το γήπεδο φιλοξένησε τον μικρό τελικό του Ευρωπαϊκού πρωταθλήματος παίδων κάτω των 16 μεταξύ της Ιταλίας και της Πορτογαλίας, όπου η Ιταλία κέρδισε με 1-0.

Στις 23 Νοεμβρίου 2011 η εταιρία D. Ellinas group υπογράφει συμβόλαιο συνεργασίας με την Ανόρθωση για τη δημιουργία νέων γραφείων στο στάδιο με την μορφή χορηγίας. Τα παλιά γραφεία του σταδίου θα είναι κοινή περιοχή έξω από τα αποδυτήρια, δημοσιογραφικά θεωρεία, ιατρεία και άλλα. Το κόστος ανερχόταν σε € 400.000, αλλά η εταιρεία D. Ellinas Group δημιούργησε τα γραφεία δωρεάν, με αντάλλαγμα διαφήμιση από την πλευρά της Ανόρθωσης.

Στις 20 Δεκεμβρίου του 2012 η εταιρεία IBG, αναλαμβάνει τη λειτουργία της νέας μπουτίκ της Ανόρθωσης. Τον εκπρόσωπο της εταιρίας με έδρα τον Μπαχρέιν παρουσίασε ο πρόεδρος της ομάδας, Σάββας Κάκος, ο οποίος τόνισε ότι η μέσω της συγκεκριμένης συνεργασίας αναμένονται σημαντικά οικονομικά οφέλη για το σωματείο, τα οποία υπολογίζονται σε τετραπλασιασμό των τωρινών εσόδων.

Στις 16 Αυγούστου του 2013, σχεδόν έναν χρόνο από το κλείσιμό του και περίπου 8 μήνες μετά την αναμενόμενη ημερομηνία, άνοιξε εκ νέου το κατάστημα κάτω από τη δυτική εξέδρα, υπό τη διεύθυνση της IBG.

## Προσωρινή έδρα
Περιουσία διαθέτει και στην κατεχόμενη Αμμόχωστο η Ανόρθωση, όπου βρίσκεται εγκαταλελειμμένο το οίκημα του σωματείου .

Το οίκημα όπου στεγαζόταν από το 1931 η Ανόρθωση, στη Στοά Χατζημιχαήλ, στην οδό Ερμού, ανατινάχθηκε από τους Άγγλους στις 8 Ιουλίου 1958. Όπως είχε δηλώσει στον γενικό γραμματέα της Ανόρθωσης, Ιωάννη Κυριακίδη, ο βρετανός ανακριτής Λόνικαν, στην έρευνα που έγινε στο οίκημα, βρέθηκαν βόμβες και περίστροφα της ΕΟΚΑ. Την ίδια μέρα (Τρίτη) λίγο νωρίτερα, είχαν φονευθεί στο κατάστημα «Παραλιμνίτη» απέναντι από την Ανόρθωση, ένας Άγγλος αξιωματικός και ο συνοδός του. Ήταν φανερό πως η ανατίναξη του οικήματος έγινε για αντίποινα και με σκοπό οι Βρετανοί να απαλλαχθούν από την παρουσία της «ενοχλητικής» Ανόρθωσης .

«Πλανάσθε» είπε στον επικεφαλής αξιωματικό της ομάδας που διενήργησε την έκρηξη, ο πρόεδρος του Σωματείου, Αναστάσιος Οικονομίδης «Το πνεύμα της Ανορθώσεως δεν πτοάται, δεν καταστρέφεται και η ωραία μας Ανόρθωσις ως ο Φοίνιξ, αενάως αναγεννάται. Διά να συνεχίσει την ιστορικήν και μεγάλην πορεία της».

Όπερ και εγένετο. Το 1960 μεγάλη σύσκεψη πολιτών στην Αμμόχωστο αποφασίζει τη στήριξη της Ανόρθωσης, για την ανέγερση ιδιόκτητου οικήματος. Η πορεία ανορθώσεως της Ανόρθωσης, αρχίζει. Το καλλιμάρμαρο ιδιόκτητο οίκημα στην Λεωφόρο Ευαγόρου, αριθμός 95 ήταν η καρδιά της Αμμοχώστου.

## Έδρα και για άλλες ομάδες
Το γήπεδο χρησιμοποιήθηκε κατά περιόδους ως έδρα άλλων ομάδων που αγωνίζονταν στα πρωτάθλημα της Α΄ κατηγορίας όπως επίσης και απο την Εθνική Ομάδα Ανδρών Κύπρου, μετά από συμφωνία με την Ανόρθωση.

Οι ομάδες αυτές ήταν η Νέα Σαλαμίνα (1987-1991 , 2004-2005), ο Ερμής Αραδίππου (2016-2017), ο Οθέλλος Αθηαίνου (2014-2015) και η Αλκή Λάρνακας (2010-2011). Επίσης χρησιμοποιήθηκε σαν έδρα και για τους ευρωπαϊκούς αγώνες της ΑΕΛ Λεμεσού και της ΑΕΚ Λάρνακας κατά τη δεκαετία 2010-2020.

Για τη σεζόν 2024-25 έγινε συμφωνία ανάμεσα στην Ανόρθωση και την Ομόνοια Αραδίππου έτσι ώστε η ομάδα της Αραδίππου να χρησιμοποιήσει το γήπεδο για έδρα της  .

## Κτηματική Εταιρεία & Έρανος σωτηρίας
Στις 26 Ιουνίου 1983 το διοικητικό συμβούλιο της Ανόρθωσης όρισε τα μέλη της επιτροπής που θα είχε την άμεση υπευθυνότητα για την ανέγερση του σταδίου στην περιοχή Κόκκινες στη Λάρνακα .

Ήταν μία υποανάπτυκτη περιοχή, μέσα σε έλος, δίπλα από συνοικισμό και λίγο έξω από τη Λάρνακα της τότε εποχής. Η γη που παραχωρήθηκε στην Ανόρθωση ανήκε σε Τουρκοκύπριο και απαλλοτριώθηκε από το κράτος, ωστόσο σύμφωνα με μαρτυρίες, ο πρώην πρόεδρος της «Κυρίας», Κυριάκος Θεοχάρους, κατέβαλε αργότερα αρκετά εκατομμύρια λίρες για να αποκτήσει τους τίτλους ιδιοκτησίας.

Αργότερα, ανακοινώθηκε ότι το όλο έργο στοίχισε περίπου 90.000 λίρες, σημαντικό μέρος των οποίων δαπανήθηκε από τον ΚΟΑ.

Στις 11 Νοεμβρίου 2004 η κτηματική εταιρεία της Ανόρθωσης έγινε ο νόμιμος κάτοχος της γης και των εγκαταστάσεων του σταδίου «Αντώνης Παπαδόπουλος», καταβάλλοντας το ποσό των 436.000 λιρών. Μέχρι σήμερα γίνονται προσπάθειες αποπληρωμής του συγκεκριμένου δανείου, το οποίο αρχικά λεγόταν ότι κυμαίνεται στις 825.000 ευρώ.

Η διοίκηση της Ανόρθωσης άρχισε να καταβάλλει μηνιαίως 4.500 ευρώ στην Εθνική Τράπεζα Ελλάδος, ενώ πρόσφατα εκχωρήθηκαν στο δάνειο 170.000 ευρώ από τα έσοδα των τηλεοπτικών δικαιωμάτων του τρέχοντος συμβολαίου με την LTV που έληξε το καλοκαίρι του 2015.

Στις εξαγγελίες της διοίκησης Χρίστου Πουλλαΐδη για σύσταση ποδοσφαιρικής εταιρίας ξεκαθαρίζεται πως θα πληρώνει ετήσιο τέλος χρήσης των γηπεδικών εγκαταστάσεων προς την κτηματική εταιρεία «Αθλητικό Κέντρο Αντώνης Παπαδόπουλος Αμμόχωστος Δημόσια Λτδ» με σκοπό την εξόφληση του δανείου µε το οποίο είχε αγοραστεί η γη πάνω στην οποία χτίστηκε το «Αντώνης Παπαδόπουλος».

Ωστόσο, το δάνειο δεν ξοφλήθηκε ούτε επί διοίκησης Πουλλαΐδη, ούτε επί διοίκησης Ευγένιου Χαμπουλλά, ούτε επί διοίκησης Ανδρέα Σάντη, με αποτέλεσμα αμέσως με την παραίτηση του τελευταίου οι οργανωμένοι οπαδοί της Ανόρθωσης να προβαίνουν σε έρανο, στον οποίο συμμετείχαν με προσφορές και δημοπρασίες αντικειμένων αξίας, αρκετοί παλαίμαχοι ποδοσφαιριστές, ηγετικές και μη φυσιογνωμίες της ομάδας και πλήθος κόσμου.  Το ποσό που συγκεντρώθηκε ξεπέρασε τα 1.000.000 ευρώ.

## Παραπομπές


Κατηγορία:Στάδια ποδοσφαίρου στην Κύπρο
Κατηγορία:Λάρνακα
Κατηγορία:Ανόρθωση Αμμοχώστου (ποδόσφαιρο)